લગ્નગાળાની મોસમ ચાલી રહી હોય ત્યારે કેટલાંય નવયુવાનો- યુવતીઓ દિલમાં આશા- અરમાન અને સોનેરી સ્વપ્નાં લઈ લગ્નગ્રંથિથી જોડાતા હોય છે આવી જ રીતે પ્રતિષ્ઠિત કંપનીમાં કામ કરતા એમ.બી.એ. ભણેલા સૌમિલનાં લગ્ન સાક્ષી સાથે ખૂબ જ ધામધૂમથી ધાર્મિક વિધિ સાથે થયાં. લગ્ન પછી હનીમૂનથી પાછો ફરેલો સૌમિલ રજા પૂરી થતાં ઓફિસ જવા લાગ્યો. થોડા દિવસ પછી કંપનીના અગત્યના કામસર તેને છ મહિના માટે અમેરિકા જવાનો મોકો મળ્યો. છ મહિના તો ચપટીમાં વીતી જશે એવું કહી પોતાની નવોઢા સાક્ષીને મનાવી તે અમેરિકા ગયો. છ મહિના પૂરા થયા છતાં કંપનીનું કામ પૂરું ન થતાં સૌમિલને ત્રણ વર્ષ માટે અમેરિકા રહેવા માટે સૂચના મળી. આથી સૌમિલે વિચાર્યું હવે ત્રણ વર્ષ અમેરિકા રહેવાનું છે તો સાક્ષીને પણ અમેરિકા બોલાવી લઉં, પરંતુ સૌમિલ એ વાત ભૂલી ગયો હતો કે તેણે લગ્ન પછી મેરેજ રજિસ્ટ્રેશન તો કરાવ્યું જ નહોતું અને મેરેજ રજિસ્ટ્રેશન વગર સાક્ષીને અમેરિકા આવવાના વિઝા નહીં મળે. જ્યારે તેને આ વાતની જાણ થઈ ત્યારે તેને પસ્તાવાનો વારો આવ્યો. આ વાત માત્ર સૌમિલની જ નથી. સૌમિલ જેવા કેટલાય લોકો મેરેજ રજિસ્ટ્રેશન કરવાનું મહત્વ નથી સમજતા અને પછી જ્યારે મેરેજ સર્ટિફિકેટની જરૂર પડે છે ત્યારે પસ્તાવું પડે છે. લગ્ન પછી મેરેજ રજિસ્ટ્રેશન કરવાના ફાયદા પતિ-પત્ની બંનેને છે પરંતુ મેરેજ રજિસ્ટર્ડ કરવાથી સ્ત્રીઓને – પત્નીઓને કેટલીક બાબતોમાં વિશેષ ફાયદા થાય છે, જે આ પ્રમાણે છે